Blant de mest vesentlige kulturminnene kan nevnes, i rekkefølge fra Gomalandet slik publikum kan oppleve dem rundt Vågen: Milnbrygga, byens eldste og største klippfiskbrygge, eldste del er fra 1700-tallet. Del av Nordmøre Museum, og huser Norsk klippfiskmuseum. Tilhørende vaskehaller fra 1950-tallet og berg for klippfisktørking. Hjelkrembrygga, klippfiskbrygge fra 1800-tallet, eid av Kristiansund kommune, men disponeres av Nordmøre museum. Woldeiendommen, bøkkerverksted og bolig for bøkkermester fra 1880. Del av Nordmøre Museum. Likvorren der kistene med de døde ble tatt i land nedenfor gravstedet. Gomalandet gravsted, gravsted etablert på 1800-tallet, opparbeidet av ballastjord fra klippfiskskuter i retur fra Spania. Derfor heter det seg at de som er gravlagt her hviler i spansk jord. Goma fabrikker som startet som margarinfabrikk og ble til Ello. Mellemværftet, fredet skipsverft fra midt på 1800-tallet. Tilhører Nordmøre Museum. Kranaskjæret kjølhalingsanlegg og mastekran. Brodtkorb-Christiegården, er en fredet kjøpmannsgård fra 1787 og 1834. Flere bolighus, blant annet ved Vidalshaugen.